送縣尹任滿
作者：毛直方
朝代：宋

paragraphs: 卓魯久不作，臨風重懷人。
錦溪有美錦，善製當誰稱。
器之汾陽君，燁燁馳華聲。
往來試樵邑，口碑播甌閩。
東陽修何行，桃李三年春。
安得百器之，布滿弦歌城。
奈何斗以南，紛紛蒲璧榮。
令君一何廉，廉乃不近名。
令君一何明，明乃不見形。
令君一何有，有若權在衡。
令君一何了，又若刃發硎。
能令政事簡，罰者懷其仁。
官府有直氣，閭門無枉情。
物論久逾定，去思見民真。